הוועדה המיוחדת למאבק בנגע הסמים, כנסת 18, פרוטוקול מספר 7, 2009-06-30 10:00

מוחמד ברכה: בוקר טוב.

מוחמד ברכה: אני ראשית רוצה לברך סגן שר הבריאות חבר הכנסת יעקב ליצמן שהואיל להופיע בפני הוועדה על מנת לסקור את פעולות המשרד שלו בנושא של מלחמה בנגע הסמים.

מוחמד ברכה: אני מודה על ההיענות המהירה ועל הנכונות לבוא לכאן.

מוחמד ברכה: אני מברך אותך אדוני סגן השר ומאחל לך הצלחה.

מוחמד ברכה: אנחנו כבר נפגשנו מזה הרבה שנים.

מוחמד ברכה: אני יכול אפילו לומר שאנחנו ידידים אם אתה לא מתנגד לכך.

מוחמד ברכה: ואני חושב שנכונים לנו ימים של שיתוף פעולה באותו מאבק לדעתי שהוא מעל לכל מחלוקת בכל מה שנוגע למאבק בנגע הסמים.

מוחמד ברכה: אני רוצה לברך את כל האורחים, את כל הנוכחים.

מוחמד ברכה: אני כבר מכיר אבל בשביל סגן השר שידע מי יושב סביב השולחן, בבקשה נעשה סבב היכרות ואחר כך נתחיל.

מוחמד ברכה: אנחנו ניתן את הבמה בהתחלה לסגן השר ואחר כך נשאל שאלות, נעיר הערות.

מוחמד ברכה: בבקשה אדוני.

יעקב ליצמן: תודה אדוני יושב ראש הוועדה חבר הכנסת מוחמד ברכה.

יעקב ליצמן: בדרך כלל אנחנו לא באים כל כך להודות רק אם יש איזה מלחמת עולם.

יעקב ליצמן: אתה יודע את זה?

יעקב ליצמן: באתי לפגישה שביקשת ואני רואה בנושא אולי נושא בין הכי חשובים שיש כי ההתמכרות לסם, אני אומר דברים כלליים, פאולה תיכנס ליותר פרטים.

יעקב ליצמן: בסוף אני אענה על שאלות.

יעקב ליצמן: אני מניח שיש הרבה שאלות.

יעקב ליצמן: יותר משאלות אני מניח שיש בקשות.

יעקב ליצמן: לא על הכול אני אוכל לענות אבל בהחלט אני אומר.

מוחמד ברכה: אתה יכול לענות אבל לא להיענות.

יעקב ליצמן: אתה יודע שאני עונה אז אני אצטרך כבר לשלם.

יעקב ליצמן: בדרך כלל אני משתדל לקיים.

יעקב ליצמן: אז זה לא קל.

יעקב ליצמן: המלחמה בסמים ואלכוהול כפי שאני התחלתי להגיד היא מלחמה בין החשובות בחברה הישראלית.

יעקב ליצמן: מכאן תאונות דרכים, מכאן רציחות, מכאן האונס וכל הצרות ומרעין בישין שיש במדינה, שם זה מתחיל.

יעקב ליצמן: מה שנדבר בשולחן היום זה על מישהו שלוקח סמים.

יעקב ליצמן: צריך לשאול אותו, לדבר איתו.

יעקב ליצמן: הרופא נמצא אבל הפציינט חסר.

מוחמד ברכה: אתה נותן לנו רעיונות להזמין מכורים.

יעקב ליצמן: בהחלט.

יעקב ליצמן: המשטרה תיתן להם חסינות.

יעקב ליצמן: לא יעצרו אותם כאן.

יעקב ליצמן: אם אתה רוצה אתה יכול להביא את דודו טופז גם כן.

מוחמד ברכה: אני לא צריך את האיש הזה.

יעקב ליצמן: לא.

יעקב ליצמן: אמרתי את זה כי הוא הודה שהוא לקח סמים.

יעקב ליצמן: על רקע סמים לא על דברים אחרים.

יעקב ליצמן: מה שאני אומר, באחד מביקורי פתע, אני אקפוץ גם לראות מה קורה שם, איך זה נראה, אם צריך, וכמובן האלכוהול והסמים לא פוסחים על שום מגזר, על שום עדה.

יעקב ליצמן: צריך לטפל שווה בכולם ואני אשתדל לעשות את זה מה שניתן.

יעקב ליצמן: התקציב שיש לנו ביחד עם כל הדברים זה 39 מיליון שקל.

יעקב ליצמן: זה מעט שבמעט.

יעקב ליצמן: מה שקורה רשות הסמים מטפלת בדברים, במדיניות אצלנו.

יעקב ליצמן: הבעיות זה אצלנו ממש, הצרות.

יעקב ליצמן: המדיניות ברשות זה אצלכם.

יעקב ליצמן: להגיד לכם שאנחנו שבעי רצון מכמות האשפוזים שיש לנו וכמות ההוסטלים, בהחלט לא.

יעקב ליצמן: אבל לצערי זה אחד המאפיינים של משרד האוצר מכל מקום.

יעקב ליצמן: אתה יודע בשבילי זה בהחלט הכי קל להגיד האוצר כי אני מכיר אותם.

יעקב ליצמן: ברור שהם כל הזמן חושבים שיש לחסוך והם מסתכלים בחור של הגרוש והם לא חולמים לרגע אחד שבסך הכול אם יתנו יותר מיטות אז יחסכו יותר כסף.

יעקב ליצמן: כרגע יש פחות כוח אדם.

יעקב ליצמן: אם יהיה בספר התקציב תחת הסעיף של הרשות למלחמה בסמים יהיה פחות כסף, שווה.

יעקב ליצמן: אבל בסעיף השני בקופת חולים רוצים בשביל זה עוד כמה מיליוני שקלים.

יעקב ליצמן: אז כל שקל שהוא חוסך כאן הוא מוציא שם.

יעקב ליצמן: ברור שזה לא טוב.

יעקב ליצמן: אני אמרתי את זה בתחילת הדיון.

יעקב ליצמן: אני רוצה שפאולה תיכנס ליותר פרטים על המחלקה במשרד הבריאות ואחר כך כמובן בסוף אני אענה על שאלות.

מוחמד ברכה: תודה אדוני סגן השר.

מוחמד ברכה: בבקשה פאולה.

פאולה רושקה: אני אנסה לרכז קצת את הפעילות של המחלקה מבחינת טיפול.

פאולה רושקה: יש לנו שני מסלולי טיפול, אחד זה טיפול הגמילה שאנחנו מבצעים אותו באשפוזיות בעיקר גם בטיפול אמבולטורי אבל יותר באשפוזיות ויש לנו היום 140 מיטות סך הכול אשפוזיות כאשר באוגוסט תיפתח עוד אשפוזית לסמים בדרום באזור אשדוד שכבר היתה חסרה לנו כבר שנתיים בעקבות המכרז שאף אחד לא ניגש אליו.

פאולה רושקה: יש לנו צורך בהחלט בעוד מיטות אשפוז במיוחד לנושא של נשים שזה נושא שדורש התייחסות מיוחדת ואנחנו נצטרך להתמודד איתו.

פאולה רושקה: וגם לנוער.

פאולה רושקה: השנה אנחנו העלינו עוד 7 מיטות נוער.

פאולה רושקה: בקרוב יפתחו המיטות האלה לגמילה בקהילה טיפולית מלכישוע במודל בעצם של רצף טיפול שזה מודל מאוד רצוי על מנת למנוע התדרדרות חוזרת.

פאולה רושקה: זה ניסיון ראשוני לבדוק את היעילות של המודל הזה לעומת המודל בנפרד אשפוזית ששייכת לנו, קהילה טיפולית של משרד הרווחה.

פאולה רושקה: זה מודל חשוב שאנחנו נבדוק.

פאולה רושקה: זה לגבי האשפוזיות.

פאולה רושקה: יש לנו טיפול תרופתי ממושך על ידי שתי תרופות, מתדון וסובוטקס.

פאולה רושקה: אנחנו השנה מנסים דרך 29ג' להביא סובקסון שזו תרופה יותר טובה כי היא מונעת גם שימוש לרעה ושימוש בשוק האפור.

פאולה רושקה: אנחנו תלויים גם בחברת התרופות שהיא צריכה להביא את התרופות לכאן דרך 29ג', זה מתעכב קצת וזה יהיה מאוד חשוב כי נוכל אז להרחיב את מתן התרופה גם במסגרות הפרטיות תחת פיקוח שלנו, ואז יהיה יותר אפשרות שיותר אנשים יקבלו טיפול שהם לא תמיד מגיעים אליו.

פאולה רושקה: דבר נוסף, יש לנו היום 14 מסגרות לטיפול תרופתי ממושך.

פאולה רושקה: אחת מהן שייכת למשרד הבריאות, זה ביפו.

פאולה רושקה: אחת מהם מופעלת על ידי מרי אידלסון בבית חולים איכילוב בהתקשרות איתנו ויתר המסגרות הן דרך האגודה לבריאות הציבור.

פאולה רושקה: עכשיו השנה מסתיים החוזה בסוף השנה ולכן אנחנו יוצאים היום ל-RFI לבדוק בעצם בשוק אם יש עוד אנשים שמעוניינים להפעיל את המסגרות האלה.

מוחמד ברכה: המכרז החדש.

מוחמד ברכה: איך הוא בנוי?

מוחמד ברכה: איך הוא מתומחר?

פאולה רושקה: אנחנו עכשיו עובדים על זה בדיוק על תמחור קצת שונה כי אנחנו מבינים שיש בעיה באיכות הטיפול.

פאולה רושקה: אנחנו רוצים להוסיף עובדים בטיפול סוציאלי בתוך המסגרות האלה שהיה לנו בעצם מיעוט של טיפול.

יעקב ליצמן: אתה מדבר היושב ראש על כדאיות.

יעקב ליצמן: אנשים לא רוצים לגשת.

מוחמד ברכה: אני מדבר על השיקול המקצועי ושיקול העלות.

מוחמד ברכה: אם זה שווה 30?

מוחמד ברכה: 50?

יעקב ליצמן: אני מניח שבדרך כלל המחיר שנותנים לנו מבחינת האוצר לא יספק אבל מה?

יעקב ליצמן: קודם כל נראה אם יש בעיקרון.

אברהם שמילוביץ: בדיוק.

אברהם שמילוביץ: מה שסגן השר אומר זאת הבעיה.

אברהם שמילוביץ: אנחנו בכלל לא בטוחים שיש מישהו חדש שרוצה להיכנס לשוק הזה.

אברהם שמילוביץ: נקרא לזה כך.

אברהם שמילוביץ: רוצה להיכנס לנושא ורוצה בכלל להציע לנו שירותים.

מוחמד ברכה: בגלל מגבלת תקציב?

אברהם שמילוביץ: לא.

אברהם שמילוביץ: בגלל שהוא לא יודע לעשות את זה.

אברהם שמילוביץ: מישהו צריך להיכנס לזה וצריך ניסיון.

אברהם שמילוביץ: האוצר לא מוכן לתת לנו פטור ממכרז ולאפשר לגורמים הקיימים לפעול.

יעקב ליצמן: גם הכדאיות אדוני היושב ראש.

יעקב ליצמן: זה לא כדאי.

יעקב ליצמן: להגיד לך שאנשים יקפצו על זה?

יעקב ליצמן: אבל מישהו כנראה שנמצא בתוך זה הוא יכול להמשיך.

גלעד נתן: אנחנו שואלים את השאלה במחקר פה כי מה שראינו בפעמים קודמות שהיו מכרזים לאשפוזיות שהמשקל הכלכלי היה גבוה מהמשקל המקצועי.

גלעד נתן: נשאלת השאלה אם האוצר מצד אחד שם את זה בתור מכרז ומהצד השני יגיד לכם במכרז, כן, אבל ש-70% יהיה כלכלי ו-30% מקצועי, האם אתם מתכוונים להגיד לא?

יעקב ליצמן: יש מאבק מתמיד בין משרדי הממשלה לאוצר.

יעקב ליצמן: חלק נוגע למשרד הבריאות, חלק נוגע למשרדים אחרים.

יעקב ליצמן: יש לי בבתי אבות אותו ויכוח.

יעקב ליצמן: על תמחיר.

יעקב ליצמן: יש ויכוחים.

יעקב ליצמן: המחיר שמשרד הבריאות אומר שהוא ייתן פר מיטה לא שווה את זה, כי אנשים לא ירצו להגיע.

יעקב ליצמן: זה גורם גם לבתי אבות במקרה שקודם עוברים לפרטי.

יעקב ליצמן: מתמודדים עם זה עכשיו.

יעקב ליצמן: אנחנו מחפשים פתרון.

יעקב ליצמן: זו אותה בעיה בכל מקום.

יעקב ליצמן: גם כאן.

יעקב ליצמן: משרד האוצר נותן בתעריף שהוא לא תעריף נכון ונחפש את הדרך להתמודד עם זה.

פאולה רושקה: דרך אגב במכרז האחרון על אלכוהול אנחנו עמדנו על זה שלא יהיה שישים ארבעים שלפחות יהיה חמישים חמישים.

פאולה רושקה: והצלחנו בזה.

פאולה רושקה: אז אני מקווה שגם במכרז הבא יהיה לפחות כך.

מוחמד ברכה: אני לא יודע אם השאלה מופנית לפאולה או למנכ"ל.

מוחמד ברכה: יש הערכה של עלות תקציבית של נגיד של החמישים חמישים, כמה התוספת?

אברהם שמילוביץ: כן אנחנו יודעים זה פחות או יותר 500 שקל ליום.

אברהם שמילוביץ: משהו כזה.

אברהם שמילוביץ: 500 או 600 שקל ליום.

אברהם שמילוביץ: משהו כזה.

פאולה רושקה: לחודש.

פאולה רושקה: לחודש.

פאולה רושקה: אז מה שאנחנו מנסים גם ב-RFI הנוכחי זה לשפר את איכות הטיפול בתוך המרכזים האלה שיהיה יותר טיפול פסיכו-סוציאלי נלווה.

פאולה רושקה: כי היום יש לנו מצוקה.

פאולה רושקה: לרוב זה הרופא והחובש עובדים מאוד קשה ואין מספיק מקום ואין מספיק טיפולים נלווים שיכולים למנוע חזרה.

פאולה רושקה: וגם עוד נושא שאנחנו רוצים לשפר זה התנאים הפיזיים של המקומות האלה שחלק מהם הם באמת מתחת לכל ביקורת.

פאולה רושקה: השנה אנחנו במיזם משותף עם הרשות למלחמה בסמים וגם עם עיריית תל אביב אנחנו סוף סוף פותחים מרכז חדש.

אברהם שמילוביץ: וגם זה בעיה עם המכרזים כי אם לא מבטיחים לאנשים רצף אז הם לא רוצים להשקיע.

פאולה רושקה: אז אנחנו פותחים מרכז משולב בתל אביב שיהיה שם פעם ראשונה שילוב של טיפול במתדון, טיפול בסובוטקס ומועדון תעסוקתי לקראת השיקום.

פאולה רושקה: וזה ניסיון חדש.

פאולה רושקה: אנחנו מקווים שזה יצליח יותר.

פאולה רושקה: זה גם מודל חדש.

פאולה רושקה: אלה הם הדברים.

פאולה רושקה: אם יש שאלות אני אשמח לענות.

מוחמד ברכה: אני מתעניין גם באפשרות של למשל על תחנה בבאר שבע.

מוחמד ברכה: זה עניין של שיקום.

מוחמד ברכה: והתשובה היא מערכתית ומכוונת לסגן השר.

מוחמד ברכה: מידת היכולת או האפשרות לשתף פעולה עם משרד הרווחה.

מוחמד ברכה: גם כן לפתח את זה לכיוון של שיקום תעסוקתי.

פאולה רושקה: בהחלט מתדון בבאר שבע קיים כבר כמה שנים ואנחנו מממנים את הסדנאות לאימון יצרני של מטופלי מתדון שבעבר נחשבו אנשים אבודים שאי אפשר להחזיר אותם בחזרה לעבודה.

פאולה רושקה: ואנחנו בהחלט מוכיחים אחרת.

פאולה רושקה: כמה שזה בעצם חלק מהם.

פאולה רושקה: אחרי הסדנאות האלה חוזרים לעבודה רגילה.

פאולה רושקה: עכשיו אנחנו כבר הכנסנו כבקשות תקציביות לשנת 2010 שבינתיים אני לא יודעת מה יקרה עם זה הרחבה של הפרויקט הזה לעוד מרכזי מתדון על מנת שבעוד מרכזים יוכלו לפתח את הנושא השיקומי.

פאולה רושקה: משרד הרווחה לא כל כך שותף לנו בתחום הזה של שיקום מטופלי מתדון וגם לא מטופלי סובוטקס, למרות שאנחנו כל הזמן עובדים איתם בניסיון כן לקשר, לא כל כך משתפים פעולה איתנו וזו אחת מהבעיות.

פאולה רושקה: עכשיו אנחנו פעלנו מול ביטוח לאומי בניסיון גם דרכם לפתח דרך פרויקטים מיוחדים תוכניות שיקום.

פאולה רושקה: עד עכשיו אנחנו לא התקדמנו מספיק אבל אנחנו פועלים מולם כדי לשנות את זה.

פאולה רושקה: וגם לקבוע כך שאדם שמקבל הבטחת הכנסה בגין סמים הוא יהיה מחויב להיות בטיפול ובהמשך בשיקום ואז הוא ימשיך לקבל בעצם את הבטחת ההכנסה או עד שהוא ישתקם.

פאולה רושקה: ואם לא, ואם הוא יוכר כאדם שהוא לא בר שיקום כי הוא חולה מאוד אז שיהיה אפשר אולי להכיר בו כנכה לכל דבר.

פאולה רושקה: זה גם מהלך שאנחנו התחלנו.

מוחמד ברכה: בעצם אני אומר ששיתוף הפעולה עם משרד הרווחה הוא מצומצם גם בתחום השיקום.

חיים מהל: משרד הרווחה כהגדרה אומר שמטופלי מתדון זה לא בתחום שלו.

מוחמד ברכה: אבל הוא נושא בתוצאות לאחר מכן בכל מה שקשור לביטוח לאומי.

חיים מהל: אבל מבחינת שיקומם או טיפול בהם הם אומרים זה עניין של משרד הבריאות.

מוחמד ברכה: שר הרווחה יהיה כאן.

מוחמד ברכה: אני חושב שהנושא הזה צריך לעלות.

מוחמד ברכה: וגם העניין של הכנסת עובדים סוציאליים לאותם מקומות שזה גם באחריות משרד הרווחה.

מוחמד ברכה: בכנסת אנחנו פתרנו את הבעיה שיש ועדה מיוחדת לעניין הזה.

מוחמד ברכה: בממשלה זה מפוזר על ארבעה, חמישה משרדים.

יעקב ליצמן: צריך לתת לשרים מתדון.

מוחמד ברכה: אם יש כל כך הרבה שרים, 39 שרים וסגני שרים.

מוחמד ברכה: אפשר שר הסמים מה יש?

מוחמד ברכה: שמישהו יתאם את המערכות.

יאיר גלר: כמה דברים להוסיף.

יאיר גלר: קודם כל תודה רבה על הדיון.

יאיר גלר: אני חושב שבאמת הוועדה הזאת גם במקרה הזה רצה קדימה ומובילה פה מהלך מאוד יפה.

יאיר גלר: אז תודתי הגדולה ליושב ראש שהנושא עולה על סדר היום וחשוב שייאמרו כמה דברים.

יאיר גלר: המחמאות הנוספות זה למשרד הבריאות.

יאיר גלר: בשנתיים האחרונות חל שיפור מאוד משמעותי בכל הנושא הזה של טיפול מטופלי מתדון וסובוטקס.

יאיר גלר: היום כשהגענו למצב שאין תור המתנה לכניסה לאשפוזיות זה בהחלט ראוי שייאמר פה וזה חשוב מאוד.

יאיר גלר: הושם דגש על הנוער במיוחד.

יאיר גלר: גם בעניין הזה יש טיפול שניתן לנוער, ניתן ברחבי מדינת ישראל.

מוחמד ברכה: אין תור, מה זאת אומרת?

יאיר גלר: לאשפוזית היום זה ימים ספורים כניסה, למתדון יש תור ועליו אני תיכף ארחיב את הדיבור.

מוחמד ברכה: מה שיש הוא מחצית מהנדרש.

יאיר גלר: אני מדבר על תור המתנה.

יאיר גלר: אני מתמקד במטופל ואני אומר כמה זמן מחכה מטופל היום להיכנס.

פאולה רושקה: יש הרבה מטופלים שלא מעוניינים בגמילה ולכן אין כל כך הרבה תור באשפוזיות.

יאיר גלר: כשבא מישהו היום ואומר אני רוצה גמילה, בדרך כלל בתוך שבוע הוא יהיה בגמילה.

מוחמד ברכה: אבל חלוקת מתדון.

יאיר גלר: שם יש המתנה.

יאיר גלר: שם יש תור.

יאיר גלר: על זה אנחנו מדברים.

יאיר גלר: זו הבעיה.

יאיר גלר: הדבר השני שחייבים פה לספר, תיכף נדבר על המרכז בתל אביב.

יאיר גלר: גם כאן משרד הבריאות נתן סיוע ראוי ואנחנו ממש עומדים בעוד מספר ימים אני מקווה בחנוכת המתקן.

יאיר גלר: אנחנו גם מדברים על המתקן באשדוד שד"ר פאולה כבר דיברה עליו וגם זה בהחלט ראוי לציון.

יאיר גלר: אנחנו מדברים על תור ההמתנה כבעיה ואת זה אנחנו רוצים לצמצם.

יאיר גלר: מצד שני את שיפור השירות המשמעותי.

יאיר גלר: וגם כאן זה יצוין בכמה מילים.

יאיר גלר: יש היום מרפאות שחסרים בהם התנאים הפיזיים הכי בסיסיים והכי פשוטים.

יאיר גלר: אנחנו רוצים שזה יהיה כמו שיש היום אפשרות בבית חולים להעניק שירות טוב למטופל אנחנו היינו רוצים לפחות את אותה רמה גם באשפוזיות.

יאיר גלר: החלק השני זה באמת אותם עובדים סוציאליים, אותם טיפולים חברתיים כמו שאנחנו קוראים להם שהם חלק בלתי נפרד מהטיפול.

יאיר גלר: לצורך העניין הזה אנחנו היינו מאוד מבקשים גם כאן את הסיוע של משרד הבריאות.

יאיר גלר: די אם נגיד שהיום מטופל באשפוזית מקבל כהקצבה של משרד הבריאות 280 שקל מול חולה פסיכיאטרי שמקבל 500 שקל ליום, תקנו אותי אם אני טועה.

יאיר גלר: אבל אני חושב שאלה פחות או יותר הסכומים.

יאיר גלר: כלומר בערך פי שניים כאשר המטופל אמור לדעתנו לקבל לא פחות מאשר מטופל פסיכיאטרי.

יאיר גלר: הבקשה שלנו, אמרנו זה אותם חישובים שעשה פה מנכ"ל משרד הבריאות, אותם 8 מיליון שקלים על מנת להגיע למצב, למעשה לסגור את התורים ולשפר את השירות.

יאיר גלר: הדבר השני אני כבר הייתי רוצה לנצל את ההזדמנות אולי באחד מהדיונים הבאים, אנחנו היינו רוצים ופנינו למנכ"ל משרד הבריאות ממש בימים אלה לגבי בית חולים להתמכרויות.

יאיר גלר: חסר לנו במדינת ישראל מקום שבו אנחנו יכולים גם לקיים מתקן שייקח את האנשים, דרי רחוב, או כאלה שסובלים מכמה תחלואות.

יאיר גלר: אנחנו תיכף נפתח את העניין.

יאיר גלר: אין היום במדינת ישראל מתקן גדול ראוי ומכובד שיודע לקלוט את האנשים.

יאיר גלר: הם נופלים בין הכיסאות הרבה פעמים.

יאיר גלר: עוברים מיד ליד.

מוחמד ברכה: זה לא תחליף למה שקיים?

יאיר גלר: לא.

יאיר גלר: לא.

יאיר גלר: זה לא תחליף.

מוחמד ברכה: לא תחליף לא לאשפוזיות, לא להוסטלים.

יאיר גלר: לא.

יאיר גלר: אנחנו היינו רוצים לבנות את זה במדינת ישראל, בית חולים להתמכרויות.

יאיר גלר: מדינת ישראל יכולה בשנים הבאות להתגאות ביעד מהסוג הזה.

יאיר גלר: עד כאן.

מוחמד ברכה: זה אשפוז כפוי?

יאיר גלר: לא.

יאיר גלר: לא.

יאיר גלר: זה לא קשור לאשפוז כפוי.

יאיר גלר: זה נושא נפרד.

יעקב ליצמן: מה שאתה מבקש זה מיטות אשפוז?

יאיר גלר: בהחלט.

יעקב ליצמן: אתה יודע שבבתי חולים יש לי מחסור.

יעקב ליצמן: אני מדבר על הבסיס עדיין.

יעקב ליצמן: אתה מדבר על דברים נוספים.

יעקב ליצמן: יש הרבה מיטות אשפוז בכנסת.

יעקב ליצמן: בתי חולים אין לי.

יעקב ליצמן: זה צפוף.

יעקב ליצמן: זה 110% לפעמים 120% בבתי חולים.

אבי שמילוביץ: בעיקרון איפה יש בתי חולים כאלה בעולם?

יעקב ליצמן: הוא רוצה שאנחנו נהיה הראשונים.

יאיר גלר: אני לא רוצה לתת לך תשובת שלוף.

אבי שמילוביץ: לא.

אבי שמילוביץ: כי אני פשוט נוסע היום אז אולי אני אראה כזה אחד קודם כדי שאני אדע מה אני אמור לאשר.

אבי שמילוביץ: אז כדאי שאני אכיר קודם.

פאבל סיפבק: יש מסגרת שמאחדת את כל הרופאים שעוסקים בטיפול רפואי למכורי סמים.

פאבל סיפבק: 2 מיליון מהמטופלים של מתדון וסבוטקס.

פאבל סיפבק: אנחנו נכון להיום מטפלים בו זמנית בכל בתי הכלא קרוב ל-600 מטופלי מתדון.

פאבל סיפבק: המספר קצת נע בגלל בתי מעצר.

פאבל סיפבק: תלוי כמה עצורים יש לנו.

פאבל סיפבק: אבל זה נע בין 550 ל-600.

פאבל סיפבק: וכמובן אין לנו תור המתנה כי כל מי שמגיע אלינו אנחנו חייבים לטפל בו.

פאבל סיפבק: לא רק במתדון אלא גם בסבוטקס.

יעקב ליצמן: זאת אומרת הדרך היא לשלוח אליכם.

פאבל סיפבק: לגבי מתדון זו לא בעיה כי כמו שידוע הטיפול יחסית זול.

פאבל סיפבק: לגבי סבוטקס זו כן בעיה כי הטיפול הוא פי עשר יותר יקר ממתדון.

פאבל סיפבק: ואנחנו בהסכם עם משרד הבריאות ממשיכים טיפול בסבוטקס לכל אחד שטופל במסגרת משרד הבריאות במרכזים שלהם, הוא נכנס למעצר, אנחנו ממשיכים אוטומטית.

פאבל סיפבק: בלי סיוע נדיב מהרשות למלחמה בסמים לא יכולנו לעשות את זה והודות לסיוע אנחנו כן עומדים במשימה.

פאבל סיפבק: אבל במידה והסיוע יורחב אנחנו נוכל להגדיל מספר מטופלים גם מתוך אלה שמעוניינים בשב"ס.

פאבל סיפבק: כי היום הביקוש הולך וגדל.

פאבל סיפבק: יש מודעות די רחבה בבתי סוהר.

פאבל סיפבק: יש מספר רב של מקומות.

פאבל סיפבק: קרוב ל-500 מקומות גמילה בנוסף למטופלי מתדון.

פאבל סיפבק: יש בית סוהר אחד שהוא כולו נועד לגמילה מסמים.

פאבל סיפבק: וגם יש שתי מחלקות לטיפול באלכוהול.

פאבל סיפבק: אנחנו די ערוכים.

מוחמד ברכה: הפגישה נועדה למפגש עם סגן שר הבריאות.

מוחמד ברכה: איפה הדברים מתחברים ביניכם ובינם?

פאבל סיפבק: אצלנו הושם דגש על המשך טיפול במתדון וסבוטקס לאלה שלא רק נקלטים אצלנו.

פאבל סיפבק: אלא גם שוחררו בתום מאסר.

פאבל סיפבק: אנחנו מפנים כל אחד שקיבל טיפול אצלנו להמשך טיפול במסגרת משרד הבריאות ויש שיתוף פעולה מאוד טוב איתם.

פאבל סיפבק: אנחנו חודשיים לפני שחרור האסיר יוצרים קשר עם מרכז מתדון במקום מגורים.

פאבל סיפבק: נשלחים לשם מסמכים.

פאבל סיפבק: במשרד הבריאות צוותים שלהם מקיימים דיון, שולחים לנו תשובה מנומקת האם בן אדם ייקלט במקום הזה.

פאבל סיפבק: אם אין מקום אז מציעים לו פתרון במקום אחר.

פאבל סיפבק: אפשר לומר ש-99% מאלה שטופלו אצלנו במתדון וסובטקס הם נקלטים להמשך טיפול.

חיים מהל: אני רוצה להוסיף פה משהו.

חיים מהל: לדעתי החסר הגדול ביותר של משרד הבריאות הוא בטיפול התחזוקה.

חיים מהל: נורא נוח לדבר על הנגמלים אבל חלק גדול מהאנשים הם הרי לא נגמלים והם צריכים טיפול לכל החיים בין אם זה מתדון ובין אם זה סובוטקס.

חיים מהל: התקצוב היום הוא 500 ומשהו שקלים של משרד הבריאות ו-300 שקל השתתפות עצמית.

חיים מהל: אנחנו נתנו ליועץ כלכלי לעשות בירור כמה זה צריך לעלות בפועל, אם אתה עומד לפי מה שדורשים בתקנות.

חיים מהל: לא צריך משהו בומבסטי אבל צריך משהו כמו 1020 שקל לאדם לחודש בשביל לתת לו טיפול טוב.

חיים מהל: ההבדל בין 1020 ל-800 לכאורה זה מאתיים שקל אבל שאתה מכפיל את זה ב-3500 מטופלים ל-12 חודש אתה מגיע לאיזה 8 מיליון שקל או 9 מיליון שקל בשנה.

חיים מהל: אז זה נשמע סכום גדול מאוד אבל זה עושה את ההבדל.

חיים מהל: מנכ"ל הרשות ואני היינו בביקור בנהרייה בניידת מתדון.

חיים מהל: אני ריחמתי שם על אנשים.

חיים מהל: הם עומדים שם בתור בחום בחורף בקיץ כל יום הם צריכים להיות.

חיים מהל: מקום זרוק, אין שירותים, אין שום דבר.

חיים מהל: אתה אומר אחר כך באים ואומרים שהם לפעמים אלימים.

חיים מהל: אם אני הייתי צריך לעמוד כל יום לעמוד שם בתור גם אני הייתי נהיה אלים.

חיים מהל: זה לא תנאים נורמליים לאדם.

חיים מהל: לחולי סכרת אתה לא אומר תעמוד בניידת ותקבל את האינסולין.

מוחמד ברכה: במי זה תלוי?

חיים מהל: יש שני דברים.

חיים מהל: חלק אחד זה תקציב.

מוחמד ברכה: מי הכתובת הממלכתית שאמורה לטפל?

חיים מהל: לכן אני אומר יש פה שני מרכיבים.

חיים מהל: יש לנו גם בעיה, אני לא יכול להגיד משרד הבריאות פה לא בסדר.

חיים מהל: יש בעיה גם של הרשויות המקומיות שחלק מהן אומרים, אני גר בעפולה, עיריית עפולה התקינה מגרש, מקום, הכול מסודר, מאורגן כי ראש העיר הלך יחד עם זה.

חיים מהל: אתה בא למקום אחר אתה רואה שראש העיר לא רוצה את זה בכלל.

חיים מהל: לא רוצה את זה, הוא מתנהג בהתאם ואנשים מקבלים טיפול שאתה לא מתאר לעצמך שככה מקבלים טיפול.

מוחמד ברכה: מה אתם עושים ברשות?

מוחמד ברכה: צריך חקיקה?

מוחמד ברכה: למשל ישוב של מעל 50 אלף, 80 אלף.

חיים מהל: לחייב את הרשות המקומית לתת מקום בהחלט.

חיים מהל: להקצות מקום.

חיים מהל: אם משרד הבריאות אומר שיש צורך.

מוחמד ברכה: לפחות צריך להתחיל במשהו.

מוחמד ברכה: אחר כך אני בטוח חוק ההסדרים יבוא.

חיים מהל: יש התחלה של חקיקה בנושא.

חיים מהל: כי היום הסיטואציה היא שאומר ראש עיריית חולון ובת ים שיסעו לתל אביב.

מוחמד ברכה: מה דעתו של משרד הבריאות בנושא?

יעקב ליצמן: אני בעד חד משמעי לאפשר, לחייב אפילו, בכל מקום ישוב גדול.

יעקב ליצמן: אני לא אוהב שיקחו את תל אביב ויזרקו את זה לפרובינציה.

יעקב ליצמן: זה אני לא אוהב.

יעקב ליצמן: אבל אני חושב שצריך לטפל בתל אביב.

יעקב ליצמן: בהחלט כן.

יעקב ליצמן: שאני אגיד לך שאנחנו נחייב אפילו על פי חוק, זה יהיה כמו בית חולים באשדוד.

יעקב ליצמן: 8 שנים חוק, 9 שנים חוק.

יעקב ליצמן: אין בית חולים.

יוסי גובר: אם ההתמכרות היא מחלה אולי צריך לערב את קופות החולים בנושא הזה.

יעקב ליצמן: זה דווקא אחד הדברים שאני אשמח לעשות.

חיים מהל: דרך אגב כן אפשר להסתכל מה קורה בחוץ לארץ.

חיים מהל: כי בצרפת ואנגליה יש סידור.

יעקב ליצמן: בוא אני אסביר לך בצורה קצת יותר ציורית.

יעקב ליצמן: המדינה כאן, זה למדתי מכמה חודשים שאני בתפקיד.

יעקב ליצמן: יש בעיות בתאונות דרכים.

יעקב ליצמן: אז הממשלה החליטה להעביר את זה לקופות חולים.

יעקב ליצמן: יש בעיה בטיפות חלב, הממשלה החליטה להעביר את זה לקופות חולים.

יעקב ליצמן: יש בעיה בבריאות התלמיד – קופת חולים, בריאות הנפש – קופת חולים, תאגידי בתי חולים – קופת חולים.

יעקב ליצמן: עכשיו הוספת גם את זה לקופת חולים.

יעקב ליצמן: מה שיוצא שמשרד הבריאות נהיה סניף של קופת חולים.

יעקב ליצמן: זה הרי ביזנס לא רע הכול להעביר לקופת חולים.

יעקב ליצמן: בשורה התחתונה זו קופת חולים.

יעקב ליצמן: אז קופת חולים היא לא פתרון.

יעקב ליצמן: הממשלה עושה מקופת חולים קפוט חולים.

יעקב ליצמן: זה מה שהם עושים.

יעקב ליצמן: אז זה לא פתרון.

יעקב ליצמן: עכשיו צריך לחפש את הפתרון.

מוחמד ברכה: בשביל הממשלה זה פתרון מצוין.

יעקב ליצמן: היום אחר הצהרים ידונו בנושא של חוק הסדרים של בריאות.

מוחמד ברכה: להעביר לקופת חולים בלי להרחיב את הסל אז יהיה דרך כל מיני תשלומים נלווים ונוספים.

חיים מהל: אבל בשורה התחתונה העיריות זה דבר אחד ומשרד הבריאות צריך בתחום הזה של הטיפול התרופתי לדעתי עוד כ-8 מיליון שקל או 10 מיליון שקל בשביל שהשירות יהיה סביר.

חיים מהל: לא יהיה בשמיים.

חיים מהל: היום במקומות מסוימים הוא לא סביר מבחינת התנאים.

חיים מהל: תנאי העבודה אפילו של העובדים.

מוחמד ברכה: עוד לפני שאנחנו מסיימים ומסכמים אפשר לומר על דעת כולם שאנחנו מדברים על חוסר של 8 מיליון שקל לטיפול התרופתי?

גלעד נתן: אם לוקחים את ההערכה של 3500 שנותנים להם ביום אז כן.

גלעד נתן: זאת התוספת.

גלעד נתן: אבל היות והיום גם יש המתנה וגם צריך יותר אז אנחנו מדברים על 6000?

גלעד נתן: בוא נעשה הערכה מקסימלית.

גלעד נתן: זאת הערכה.

גלעד נתן: אם אתה עושה תחשיבים עולמיים.

יעקב ליצמן: אני אתפשר איתך.

יעקב ליצמן: אתה מדבר אתה יודע מה, שוב אני לפעמים עם האוצר אתה מתווכח על מיליון שקל.

יעקב ליצמן: שאני אומר להם שאני אעשה את זה בבית כנסת בלילה, אל תסחב, אל תגדיל את הסכומים.

יעקב ליצמן: ברור זה מה שצריך.

יעקב ליצמן: ברור שאנחנו לא נקבל את זה.

יעקב ליצמן: ברור שצריך להתפשר, להתקדם.

יעקב ליצמן: הלוואי שנתקדם כל שנה שלב שלב אז אני אהיה מרוצה.

יעקב ליצמן: אני מבטיח לכם דבר אחד, אנחנו במשרד הבריאות נבדוק אם יש עדיין כסף.

יעקב ליצמן: נשתדל להרחיב את זה בלי תוספת.

מוחמד ברכה: בזמן שדיברנו נכנסה איריס ממשרד הרווחה.

מוחמד ברכה: היתה טענה לפני שנכנס ואני חושב שראוי שתתייחסי אליה, יש טענה על אי שיתוף פעולה לקוי באותן תחנות לחלוקת מתדון בין משרד הבריאות למשרד הרווחה בכל מה שקשור לשיקום תעסוקתי.

מוחמד ברכה: וגם אני העליתי את העניין של אפשרות שיהיה עובד סוציאלי באותן תחנות מטעם משרד הרווחה.

מוחמד ברכה: אני לא יכול למצוא שום סיבה למה משרד הרווחה לא יהיה מעוניין שהוא ישתף פעולה בשני הדברים האלה בעיקר ובכלל באותן תחנות.

איריס פלורנטין: קודם כל אתה צודק ואני לא יודעת מי אמר את זה.

איריס פלורנטין: אני אתחיל בנושא שיקום שהוא יותר קטן מהנושא הגדול שהוא קונספטואלי.

איריס פלורנטין: על שניהם אני מסכימה ואנחנו מסכימים כמערכת.

איריס פלורנטין: כל הנושא של שיקום תעסוקתי צר לי אבל לא קיים עדיין בכלל לא בשביל משרד הרווחה ולא בשביל משרד הבריאות.

איריס פלורנטין: נכון לאתמול אנחנו היינו עם חיים מהל בבאר שבע, הישוב הראשון היה נתניה.

איריס פלורנטין: יש שלושה ישובים שייכנסו לתוך פרויקט שיקום קטן במימון של כולם והחבר'ה של משרד הבריאות נכנסים.

איריס פלורנטין: נכון חיים?

חיים מהל: הייתי צריך להילחם על זה.

חיים מהל: זה לא מובן מאליו.

איריס פלורנטין: לא היית צריך להילחם על זה.

איריס פלורנטין: זה פשוט לא נכון.

איריס פלורנטין: אתה אמרת ואני אמרתי לך עוד בשיחה לפני זה שלא תהיה בעיה.

איריס פלורנטין: לא היה עובד במערכת שהגענו לשם ואמר לא.

איריס פלורנטין: אם זה לא נכון כדאי שתגיד את זה כי אני פה דוברת אמת.

איריס פלורנטין: ואף אחד לא התנגד.

איריס פלורנטין: אז צריך להגיד שזה פרויקט.

מוחמד ברכה: הדברים של איריס מספקים?

פאולה רושקה: אני לא יודעת כי עד עכשיו לא היה את זה.

פאולה רושקה: אם יש משהו חדש אני לא שמעתי עליו.

פאולה רושקה: אף אחד לא עדכן אותי.

פאולה רושקה: אולי תספרו לי כי אני לא יודעת על זה כלום.

איריס פלורנטין: אז אני אגיד משהו יותר רחב.

איריס פלורנטין: אני אתחיל מהדבר הראשון ששאלתם אותי וזה משהו שהולך אחורה שאנחנו מסכימים לו אבל זה חוזר לתקציב לכן בחרתי להיכנס לזה שני.

איריס פלורנטין: מה לעשות ההיסטוריה במדינת ישראל בנתה את השירותים בנפרד.

איריס פלורנטין: משרד הבריאות בנפרד, משרד הרווחה בנפרד.

איריס פלורנטין: זה עושה את החלק הפיזי.

איריס פלורנטין: אנחנו עושים את החלק הפסיכו-סוציאלי.

איריס פלורנטין: זה לא נכון אבל ככה זה נעשה.

איריס פלורנטין: כבר לפני כמה שנים ישבנו סביב המדוכה ודיברנו על להכניס תוספות של עבודה סוציאלית לתוך תחנות המתדון והסובטקס, להיות אחראים על החלק הסוציאלי כי אני מסכימה עם זה שזה מתוקצב בפחות מדי, ואמרנו אנחנו מוכנים קונספטואלית לעשות את זה.

איריס פלורנטין: תקציב אין לנו.

איריס פלורנטין: אין שום בעיה לעשות את זה.

איריס פלורנטין: לי אין מאיפה לקחת כסף להקצות עובדים סוציאלים בתחנות המתדון.

איריס פלורנטין: אני חושבת שראוי וצריך לעשות את זה.

איריס פלורנטין: אבל זה רק נוגע בעניין תקציבי.

מוחמד ברכה: האנשים האלה יגיעו אליכם בשלב מסוים ויגיעו ללשכות רווחה ויגיעו לעובדים הסוציאליים שלכם.

מוחמד ברכה: בשלב כלשהו זה מגיע לפתחו של משרד הרווחה.

מוחמד ברכה: למה לא ללכת תחנה אחת קודם, לאותם מקומות, לאותן תחנות של חלוקת מתדון ולהתחיל לטפל שם?

איריס פלורנטין: רק כסף.

מוחמד ברכה: זה אותו כסף.

מוחמד ברכה: אפשר לעשות חלוקה של אותו כסף.

איריס פלורנטין: לרשויות המקומיות יש 113 תקנים.

איריס פלורנטין: אני לא יכולה לדרוש מהעובדים האלה לקבל אוכלוסיית יעד נוספת גם אם אפשר היה לעשות את זה באותו מקום וצריך לעשות את זה באותו מקום.

איריס פלורנטין: שזה דיון ארוך שאפשר לקיים אותו.

יעקב ליצמן: אדוני היושב ראש לצערי אני אתן דוגמה מכיוון אחר.

יעקב ליצמן: שזה אצלי.

יעקב ליצמן: לפעמים בא רופא שיכול לעשות טיפול קטן לא משנה באיזושהי דרך.

יעקב ליצמן: הוא לא רוצה לטפל אז הוא שולח את זה לבית חולים.

יעקב ליצמן: בית חולים זה 1600 שקל ליום מה שרופא זה מאה שקל.

יעקב ליצמן: למה?

יעקב ליצמן: כי זה שני תקציבים.

יעקב ליצמן: אותה קופת חולים שני תקציבים.

יעקב ליצמן: זה אותו דבר כאן.

יעקב ליצמן: היה נכון לעשות את זה.

יעקב ליצמן: אני מציע, אני לא אומר את זה כביקורת.

יעקב ליצמן: אני מציע בואו נשב על זה ביחד ונחפש דרך.

איריס פלורנטין: בשמחה רבה.

איריס פלורנטין: אגב זה הוצע בפגישה בין המשרד שלנו אליך בתוכנית עבודה בדיוק על הנושא הזה.

איריס פלורנטין: אני הכנסתי את זה לפגישה שהיתה צריכה להיות עכשיו.

איריס פלורנטין: אני לא יודעת אם זה התקיים כבר אבל היתה צריכה להיות פגישה בין מנכ"לים.

יעקב ליצמן: היתה פגישה אתמול.

יעקב ליצמן: זה לא עלה.

מוחמד ברכה: פסענו צעד קטן אבל הנושא הזה יעלה בעוד כמה זמן כששר הרווחה יופיע כאן.

מוחמד ברכה: אני מבקש שהשר יבוא עם ראש פתוח וגם עם הצעה קונקרטית.

דני גרודובסקי: ברשותך אם אפשר מילה.

דני גרודובסקי: הנושא של מרכזי הטיפול התרופתי הממושך מטפלים אך ורק מה שנקרא במכורים לופיאטים שרובם סובלים גם מהתמכרויות נוספות.

דני גרודובסקי: זו אוכלוסייה מאוד בעייתית בקצה הרצף ומאוד מודרים.

דני גרודובסקי: על מנת לטפל במחלה הזאת חוץ מהטיפול התרופתי נדרש הטיפול הפסיכו-סוציאלי שהוא לא הטיפול הסוציאלי הרגיל שנעשה בלשכות הרווחה אלא גם על ידי אנשים שהמומחיות שלהם היא לנושא של ההתמכרויות כדי להתמודד עם הכמיהה המתמדת לסם.

דני גרודובסקי: כוח האדם שיש היום לא מאפשר את הטיפול המספק.

דני גרודובסקי: הקשר עם הרשויות ועם משרד הרווחה יכול לדבר על מעטפת בתחום השיקומי ומעטפת של שירותים סוציאליים, לא של הטיפול בהתמכרות שהיא נושא נפרד.

דני גרודובסקי: אבל הנושא של המרכז וחשוב שבן אדם שמטופל כמו בבית חולים או כמו במרפאה יהיה לו במיוחד לאור המורכבות של המחלה שיהיה לו את אותו מענה כוללני שמתייחס למחלה בתוך המרכז.

דני גרודובסקי: הערה לשאלת השר קודם לכן.

דני גרודובסקי: קיים פורום לקידום זכויות נפגעי התמכרויות שאפשר גם כן לשקול על זימונם לכאן אם מדברים על נציגים של אנשים מטופלים.

מוחמד ברכה: אני הייתי מוכן לשמוע על דוגמה לתחנה לחלוקה, למשל באר שבע.

יעקב ליצמן: אני הייתי רוצה לשמוע מהמגזר הערבי.

מיה ליפטין: אני מנהלת מתחם רב תחומי בתל אביב חדש בן שלוש קומות.

מיה ליפטין: השם הזמני שלו זה מרכז אביב כרגע.

מיה ליפטין: בקומה אחת מתנהלת כבר שלוש שנים מרפאת סובוטקס שהיא פרויקט משולב של משרד הבריאות ומשרד הרווחה.

מיה ליפטין: כלומר מטופלים מקבלים טיפול תרופתי במרפאה, מתייצבים על סובוטקס וחלקם מקבלים שירות פסיכו-סוציאלי ביחידות העירוניות לטיפול בנפגעי סמים שמחזיקות מטופלים שאינם נוטלים תחליף סם.

מיה ליפטין: אז יש שיתוף פעולה כבר אצלנו וזה מתקדם יפה.

מיה ליפטין: זו קומה אחת שכבר פועלת שלוש שנים.

מיה ליפטין: קומה נוספת היא מרפאת מתדון שרק עברה לבניין.

מיה ליפטין: היא עברה מיפו של 280 איש.

מיה ליפטין: דובר פה על שיפור בתנאים הפיזיים.

מיה ליפטין: ניכר ההבדל בתנאים הפיזיים במקום החדש וכמה שזה משליך על ההתנהגות של אנשים.

מיה ליפטין: ברגע שהם מרגישים שהמקום מכבד אותם שהקירות לבנים, שהם לא עומדים הרבה זמן בתור, אז יש גם הרבה פחות התנהגויות אלימות וגם אנחנו מרגישים הרבה רצון להתקרב למערכת.

מיה ליפטין: מה זאת אומרת?

מיה ליפטין: יש הרבה אנשים מטופלי מתדון שהם מנותקים, הם רק רוצים מתדון ושום קשר עם המוסד, כי הם מאוכזבים וכל אחד מהסיבות שלו.

מיה ליפטין: אבל משהו במקום שנותן את הכבוד גורר הרבה אנשים לחפש את הטיפול, את הקשר עם העובדים הסוציאליים ולעשות איזשהו תהליך שיקומי.

מיה ליפטין: אז זו המרפאה של מתדון.

מיה ליפטין: הדבר המייחד את המקום הזה זה הקומה הנוספת שהיא נפתחה בעצם רק אתמול רשמית שזה מועדון חברתי.

מיה ליפטין: הרעיון הוא לאפשר למטופלים פשוט לשהות בשטח המרכז, בקומה משלהם, שטח די גדול, לשתות קפה, לשחק אחד עם השני, פעילויות שונות במקום שהם יצטרכו לחפש מה לעשות בזמנם הפנוי כי חלקם אינם עובדים, חלקם אינם יכולים לחזור הביתה כי המצב שם הוא לא טוב.

מיה ליפטין: בעצם זה שאנחנו פותחים להם כרגע משעה 8 עד 2 את המקום זה מונע מהם לעשות נזקים ברחובות.

מיה ליפטין: יש היענות.

מיה ליפטין: מטופלים מאוד מאוד מחכים לזה.

מיה ליפטין: מה שחסר לנו והיינו רוצים לראות מתפתח שתהיינה שם פעילויות נוספות שתגרומנה לאנשים באמת לרצות לבוא ואולי להפעיל את זה עד שעות הלילה ובאמת לתת מענה, ובחזון כמו שנאמר פה בטווח הארוך שיקום תעסוקתי שזה אולי אחד הדברים הכי חסרים היום אצלנו במקום.

דיאב וואליד: אני שמח להשתתף בדיון שסגן השר נמצא כאן.

דיאב וואליד: אני פניתי אליו באופן עצמאי לחדר אצלו בלשכה והוא קיבל אותי ודנו קצת וסיכמנו שתהיה לנו פגישה יותר ארוכה.

דיאב וואליד: אנחנו אשפוזית טמרה, היא אשפוזית מעורבת יהודים וערבים.

דיאב וואליד: אנחנו נותנים מענה לכל אזור הצפון מקריית שמונה עד חדרה בנוסף לאזורים אחרים כמו פרויקטים שפיתחנו הם הרשות למלחמה בסמים ומשרד הבריאות כמו בפרויקט לוד.

דיאב וואליד: מעבירים מטופלים מלוד לטמרה לאשפוזית, מפנים אותם לקהילות טיפוליות להמשך טיפול ארוך טווח.

דיאב וואליד: שיקום.

דיאב וואליד: עכשיו אנחנו עובדים גם על פרויקט לוינסקי שזה פרויקט עם הרשות למלחמה בסמים ומשרד הבריאות.

דיאב וואליד: יש הצלחה רבה בפרויקט הזה שאנחנו מצליחים להפנות כמעט 80% מהמופנים אלינו דרך הרשות להמשך טיפול בקהילות טיפוליות.

דיאב וואליד: הצוות שלנו אדוני סגן השר וכבוד היושב ראש, הוא מעורב יהודים וערבים על מנת לתת מענה רגשי, מענה טיפולי לשתי האוכלוסיות למרות שאנחנו מקבלים שמה גם הרבה אוכלוסיית עולים חדשים שמדברים רוסית.

דיאב וואליד: יש גם כן צוות דובר רוסית שנמצא במקום.

דיאב וואליד: לאחרונה פיתחנו שיטה של שיקום.

דיאב וואליד: אנחנו הולכים להכין למטופלים האלה שילמדו משהו ב-21 יום, שיתעסקו וקצת עבודה שיתרגלו, למרות שזה 21 יום.

דיאב וואליד: אבל אנחנו חושבים שזה יעזור להם.

דיאב וואליד: יש פרויקט ויטראז'ים שמנוהל על ידי מדריכה מקצועית מוסמכת וזה ממלא להם את חצי היום הריק שהם מחכים לקבוצות ולטיפול.

דיאב וואליד: בנוסף הקמנו עכשיו גם חדר כושר.

דיאב וואליד: מה שנקרא ספא.

דיאב וואליד: חדר כושר, סאונה וזה למטופלים.

דיאב וואליד: היה ניסיון של חברה אמריקאית שבאה דרך הרשות אמרו שהולכים לפתח טיפול בשיטת סאונה דרך הרשות.

דיאב וואליד: זה עוזר מבחינת רעלים שנשארים בתוך הגוף.

דיאב וואליד: זה הסאונה.

דיאב וואליד: בנוסף לזה אנשים האלה מרגישים שהם בני אדם שהם באמת יש להם הזדמנות, שאנשים אכפת להם מהם וזה גם כן טיפול פיזי.

דיאב וואליד: זו בריאות פיזית.

דיאב וואליד: מר גלר המפקח הארצי הוא ביקר לפני שבוע.

דיאב וואליד: יש לנו 20 מיטות אשפוז אבל הוא ראה 8 מיטות.

דיאב וואליד: 8 מיטות האלה הם של לוינסקי והם על חשבון האשפוזית טמרה.

דיאב וואליד: אז אנחנו בתור המתנה באמת ועל חשבוננו.

דיאב וואליד: תודה רבה.

חזי שרפסקי: אני מבאר שבע.

חזי שרפסקי: מרכז סלע.

חזי שרפסקי: היתה לנו יומרה, סמים לא עוד אבל יש סמים.

חזי שרפסקי: קודם כל לקרוא למרכזים תחנות מתדון זה נשמע נורא.

חזי שרפסקי: אנחנו מתנגדים לזה כי זה קונוטציה לתחנות סמים.

חזי שרפסקי: תחנה זה דבר שבאים והולכים.

חזי שרפסקי: אנחנו מרכזי שיקום מכל הבחינות בפרט באר שבע.

חזי שרפסקי: אנחנו בממוצע ארצי של המתדון אנשים שאינם משתמשים אלא מטופלים רק באמצעות מתדון או סובוטקס אנחנו עומדים על 62%.

חזי שרפסקי: זה ממוצע ארצי.

חזי שרפסקי: אני יודע שכך זה בחיפה ובירושלים.

חזי שרפסקי: שזה מאוד גבוה.

חזי שרפסקי: לכן מבחינת התקציב אדם שהוא נקי על מנת לעודד אותו הוא לא משלם 300 הוא משלם מאתיים.

חזי שרפסקי: כך שהתוספת עוד מאה שקל.

חזי שרפסקי: דבר נוסף אני הרבה מאוד שנים הייתי והפסקתי וחזרתי.

חזי שרפסקי: כשהתחלתי לעבוד היו לנו מקרים רב דוריים של אבא וסבא.

חזי שרפסקי: עבדתי ביפו.

חזי שרפסקי: היום זה די נדיר.

חזי שרפסקי: אדם שהוא מטופל באמצעות מתדון ונקי גם המשפחה שלו נקיה, כמעט ואין דור המשך להתמכרות.

חזי שרפסקי: יש חדשים וכדומה אבל אנחנו כמעט לא רואים את זה.

חזי שרפסקי: אצלי.

חזי שרפסקי: אני לא יודע אצל אחרים.

מוחמד ברכה: איך אתה מסביר את זה?

חזי שרפסקי: באיזשהו מקום המערכת המשפחתית מתארגנת.

חזי שרפסקי: לשכות הרווחה עובדות יותר נוח עם אדם שיש שקט בתוך המשפחה.

חזי שרפסקי: זו הערתי.

חזי שרפסקי: אנחנו גם מרכז שיקום.

חזי שרפסקי: יש לנו סדנא באימון יצרני.

חזי שרפסקי: סיפרה ד"ר רושקה.

חזי שרפסקי: אני חושב שזו דוגמה מאוד טובה.

חזי שרפסקי: סיימו כ-130 איש בתשע שנים האחרונות.

חזי שרפסקי: 95% לא חזרו להשתמש.

חזי שרפסקי: אחת הבעיות זה ביטוח לאומי.

חזי שרפסקי: הם לא רוצים להפסיד את ביטוח לאומי אז כל מי שעובד זה עבודות שחורות.

חזי שרפסקי: ברגע שהוא מקבל ביטוח לאומי, הוא נשוי פלוס שניים, יש לו הכנסה כמעט 7000 שקל.

חזי שרפסקי: הנחה בשכר דירה והנחה בגנים והנחה בארנונה וכדומה.

חזי שרפסקי: ברגע שהוא מפסיק לקבל את הביטוח הלאומי הוא בבעיה.

חזי שרפסקי: אין לו מוטיבציה.

יעקב ליצמן: מתי הוא מפסיק?

חזי שרפסקי: התוכנית של מתדון היא ארוכת טווח.

חזי שרפסקי: אני יכול לומר ביפו, אדם שהגיע לגיל 92, הבאתי לו את מנת מתדון, הוא מת באותו היום.

חזי שרפסקי: ותפקד.

חזי שרפסקי: זה עזר לו לתפקד.

חזי שרפסקי: אני לא יודע את ההסברים.

חזי שרפסקי: אני מניח שיש הסברים.

חזי שרפסקי: שזה כמעט טיפול אחזקתי עד סוף החיים.

יעקב ליצמן: תסביר לי למה עד גיל 92 הוא היה צריך לקבל מתדון.

חזי שרפסקי: משום שהוא סבל מתגובות של חוסר סם.

חזי שרפסקי: הוא לא יכל להפסיק.

חזי שרפסקי: זו ההתמכרות.

מוחמד ברכה: העניין של הביטוח הלאומי והשילוב בתעסוקה.

מוחמד ברכה: מה המוצא?

מוחמד ברכה: אנחנו רוצים שאנשים יצאו וישתלבו בעבודה.

מוחמד ברכה: אבל אנחנו לא רוצים שהם יאחזו באופן מלאכותי במחיר של הביטוח הלאומי.

חיים מהל: אנחנו במשא ומתן ודיונים עם ביטוח לאומי כבר שנתיים וחצי לדעתי כולל משרד הבריאות ומשרד הרווחה.

חיים מהל: הרעיון העיקרי הוא שצריך לחלק את המכורים לשלוש קטגוריות.

חיים מהל: אחת, כאלה שמקבלים הבטחת הכנסה והדרישה שהם יקבלו הבטחת הכנסה שילכו לגמילה או לטיפול במתדון.

חיים מהל: אין שום סיבה שהמדינה תיתן למישהו 1400 שקל והוא ילך מחר בבוקר או היום לקנות עם זה הירואין.

חיים מהל: אתה רוצה לקבל את הבטחת ההכנסה תלך לטיפול.

חיים מהל: אופציה שנייה זו הגדרה של קטגוריה, חלק מהמטופלים כבעלי אחוז נכות נמוך שלא יאפשר להם קבלת גמלה אבל יאפשר להם שיקום על חשבון הביטוח הלאומי כמו שיש למשוקמים של תאונות עבודה וכן הלאה.

חיים מהל: והאופציה השלישית זה שאדם יוגדר כבלתי ניתן לטיפול.

חיים מהל: באמת יש אנשים שאתה רואה שהם במקום שאתה כבר לא יכול לעזור להם.

חיים מהל: להגדיר אותו כנכה ואז שיקבל קצבת נכות כי הוא נכה.

חיים מהל: אנחנו יודעים שחלק מהמכורים הם נכים לכל דבר.

חיים מהל: אף על פי שהם לא מוגדרים ככה.

חיים מהל: עכשיו ביטוח לאומי לא דחה את זה על הסף.

חיים מהל: זאת אומרת הרעיון נראה להם.

חיים מהל: יש דיון איתם.

חיים מהל: אבל הדברים מתנהלים מאוד לאט.

יאיר גלר: מאוד לאט.

יאיר גלר: אם אפשר לקצר את טווחי הזמן האלה זה מאוד יסייע לנו.

יאיר גלר: זה אחד הדברים הכי משמעותיים פה בכל המערכת הזאת.

מוחמד ברכה: בכל זאת אני חושב שצריך משהו משולב בין קיום דרך הביטוח הלאומי לבין קיום דרך תעסוקה והשתלבות בעבודה.

מוחמד ברכה: לא או זה או זה.

מוחמד ברכה: שזה לא נכנס בתוך שלושת הקטגוריות שאתה נתת.

חיים מהל: מה אתה מתכוון?

חיים מהל: מי לא נופל בקטגוריות האלה?

חיים מהל: יכול להיות שאדם מסוים יפול בקטגוריה אחת היום ומחר בקטגוריה שנייה.

חיים מהל: אבל לדעתי זה כולל את כולם.

יששכר הרמן: ד"ר הרמן מנהל המרכז לטיפול בנפגעי סמים ביפו.

יששכר הרמן: הנושא של הביטוח הלאומי העלה כאן נקודה שלטעמי היא מאוד כואבת.

יששכר הרמן: מטופלים מקבלים קצבות נכות או קצבות הבטחת הכנסה.

יששכר הרמן: חלקם רוצים ללכת לעבוד.

יששכר הרמן: עכשיו בזמנו שדיברתי עם הביטוח הלאומי, יש איזה מדרגות.

יששכר הרמן: אם אתה מרוויח עד סכום איקס אתה תקבל הבטחת הכנסה.

יששכר הרמן: מעל לזה אתה תקבל פחות.

יששכר הרמן: מעל לזה פחות.

יששכר הרמן: ככה שיש איזושהי אפשרות של חפיפה.

יששכר הרמן: עכשיו כשאנחנו פונים לביטוח הלאומי ושואלים עד איזה סכום מותר להם להרוויח?

יששכר הרמן: אנחנו לא מקבלים תשובות.

יששכר הרמן: הפקידים לא מאפשרים לנו לדעת.

יששכר הרמן: כי אז העובדת הסוציאלי יכול לתדרך את המטופל, תשמע, תלך לעבוד באופן רשמי, באופן נקי, אם תרוויח מעל סכום זה אז יקוצץ לך ככה.

יששכר הרמן: אז הוא ידע איפה הוא עומד בכלל.

בני שרפסקי: בהבטחת הכנסה אתה לא יכול להרוויח.

בני שרפסקי: בנכות אתה יכול לקבל 100% מגובה הנכות.

בני שרפסקי: אתה יכול להגיע ל-4000 שקל.

בני שרפסקי: בהבטחת הכנסה אתה לא יכול להרוויח.

מוחמד ברכה: תסכימו איתי שיש צורך לקיים ישיבה מיוחדת על הנושא הזה עם הביטוח הלאומי והגורמים הנוגעים בדבר ואנחנו נעשה את זה.

דני גורדובסקי: עכשיו בביטוח לאומי יש שני גורמים לפחות.

דני גורדובסקי: גם גורמי הבטחת הכנסה וגם גורמי נכות.

דני גורדובסקי: חשוב ששניהם ידונו.

יעקב ליצמן: אני לא רואה בעיה לשנות שלא לשלול את הבטחת הכנסה על אף שכל פעם שוללים.

יעקב ליצמן: זה נכון.

יעקב ליצמן: יש לפעמים מצבים שהם חריגים.

יאיר גלר: ואז גם יש איזה סוג של אחריות ששולחים אותם להכשרה מקצועית ללמוד מקצוע.

דני גרודובסקי: האבסורד פה הוא עוד יותר גדול כששומעים על נתוני ההצלחה המדהימים שיש במרכז בנושא של מישהו שהוא לא עוסק בפשע אלא להיפך, הוא גם יצרני, גם משפר את התפקוד המשפחתי בצורה משמעותית של למעלה מ-90% הצלחה מוכחת מדהימה ומצד שני בעצם פורעי חוק כי אנחנו תומכים בכאלה שעובדים שחור.

דני גרודובסקי: יש פה דילמה.

דני גרודובסקי: הרווח הוא עצום למדינה ללא ספק.

חזי שרפסקי: המעסיקים מרוויחים מזה.

מוחמד ברכה: אנחנו נגיד כמה מילות סיכום.

מוחמד ברכה: אני מודה לסגן השר והצוות וכל הנוכחים.

מוחמד ברכה: חזקה עלי הדברים שאמר מר גלר שבשנתיים האחרונות יש שיפור, יש ביטוח של הפעילות בתוך משרד הבריאות ואני חושב שהדברים נכונים אבל עדיין המספר של 39 מיליון זה בעצם אותו מספר שהיה קיים בשנה שעברה.

מוחמד ברכה: אנחנו נדבר איתך גם כסגן שר הבריאות וגם כחלק מהממשלה.

מוחמד ברכה: הנושא הזה חייב לקבל סדר עדיפות גבוה יותר.

מוחמד ברכה: דומני שעל אף השיפור שהוזכר כאן עדיין הנושא הזה צריך להיות יותר מרכזי בעבודת משרד הבריאות.

מוחמד ברכה: על אף שאני יודע שיש הרבה בעיות והרבה עניינים שאתה צריך לטפל בהם ואתה לא יכול לתת את כל התשובות.

מוחמד ברכה: אבל עדיין מהדהד בראש שלי אותו מספר שהוזכר בשבוע שעבר שעשינו את הכנס באודיטוריום, שסך הכול הנזקים שנגרמים למדינה משימוש בסמים זה מגיע ל-7 מיליארד שקל בשנה.

מוחמד ברכה: זאת אומרת כל השקעה במלחמה בסמים היא השקעה משתלמת גם כלכלית.

מוחמד ברכה: שלא לדבר כמובן על האדם והחברה והביטחון הסוציאלי והאווירה החברתית.

מוחמד ברכה: לכן אני מבקש מכבוד סגן השר שדווקא בימים האלה שמתקיימים דיונים על תקציב המדינה ועל חוק ההסדרים לתת דחיפה.

מוחמד ברכה: אם אנחנו לא נגיע לתוספת של 8 מיליון לאותם מרכזי טיפול גם מחצית מזה יחשב להתקדמות שהיא נחוצה.

מוחמד ברכה: אני מציע שמשרד הבריאות ישקול את הצעת הרשות בנושא של בית חולים להתמכרויות.

מוחמד ברכה: אני בטוח שגם אתם תגיעו לאותה מסקנה שזה משתלם.

מוחמד ברכה: ההתחייבות שיצאה מהשולחן הזה שדווקא סגן השר הציע אותה למשרד הרווחה, לבוא ולראות את תחומי שיתוף הפעולה באותם מרכזים.

מוחמד ברכה: אני לוקח את המילים של חזי ולא אומר תחנות מתדון.

מוחמד ברכה: אותם מרכזי שיקום.

מוחמד ברכה: זה צעד בכיוון הנכון.

מוחמד ברכה: אני מקווה שעד שיגיע שר הרווחה אנחנו נהיה עם דברים יותר ברורים ואז העניין הזה יובא בפני הוועדה.

מוחמד ברכה: בכל זאת יש מקום אדוני סגן השר להוסיף מכסות לחלוקת מתדון.

מוחמד ברכה: זה על דעתם של כולם.

מוחמד ברכה: היום זה עומד על 3500.

מוחמד ברכה: ההערכה שהצורך הוא 6000.

מוחמד ברכה: צריך להתקדם בכיוון הזה.

מוחמד ברכה: אנחנו כמובן, אותו משפט שהופך למנטרה כאן, אני מאוד מבקש היות והנושא של מלחמה בסמים מפוזר על כמה וכמה כתובות נפל בחלקה של הוועדה הזו שהיא תהיה מקום של מפגש בין הגורמים השונים הנוגעים בעניין.

מוחמד ברכה: אנחנו נקבע פגישה בעניין של הביטוח הלאומי וכל הסוגיה שעלתה כאן.

מוחמד ברכה: אני מקווה שאנחנו נוכל לעזור.

מוחמד ברכה: לסיום כל מה שיידרש מהוועדה על מנת לקדם את הנושא מבחינה ציבורית אנחנו לרשות משרד הבריאות כפי שאנחנו חושבים שמשרד הבריאות צריך להיות לרשות המלחמה המקודשת הזאת שאנשים לא יפלו ואם נפלו להציל אותם.

מוחמד ברכה: תודה רבה לכולם.